Gennadiy Xazanov Putinga imperator toji nusxasini topshirdi

Moskva davlat estrada teatri badiiy rahbari, taniqli san’atkor Gennadiy Xazanov Rossiya prezidenti Vladimir Putinga imperator toji nusxasini topshirdi. Ma’lum bo‘lishicha, sovg‘a davlat rahbarining 7-oktabrda nishonlangan tug‘ilgan kuniga atalgan ekan, deya xabar beradi “RBK”.

Putin va Xazanovning uchrashuvi Kremlda artistning 70 yoshga to‘lishi munosabati bilan bo‘lib o‘tdi. Unga I darajali “Vatan oldidagi xizmatlari uchun” ordenini topshirar ekan, Putin “ordenning nomlanishi siz yillar davomida qilgan mehnatni aks ettiradi”, deya ta’kidladi va san’atkorga 1910-yilda chop etilgan pazandalik kitobi nusxasini hadya qildi. O‘z vaqtida Xazanovning tanilishiga oshpazlik o‘quv yurti talabasining monologi sabab bo‘lgandi.
“Agar oddiyroq sovg‘a olib kelganingizda o‘zimga qoldirgan bo‘lardim, buni esa Kremlga topshirishga to‘g‘ri keladi”, deya hazil qilgan davlat rahbari uni Xazanovning boshiga kiygizib, “yubileyni nishonlayotgan men emas, shuning uchun bu toj sizga yarashadi”, deb qo‘shib qo‘ydi.